text: Esbjerg Energy opruster med ny canadisk spiller
  22 juli 2016 kl. 05.39
  Ishockeyholdet henter canadiske Ryan Martindale til Esbjerg fra den kommende sæson.
  Endnu en udenlandsk ishockeyprofil er på vej til Esbjerg Energy: Holdet har annonceret, at de har skrevet kontrakt med den den 24-årige canadiske centerspiller Ryan Martindale.
  - Ryan tager sine første skøjtetag på europæisk is for Esbjerg i den kommende sæson. Det sker efter en flot juniorkarriere og mere end 200 kampe i American Hockey League. Han har en rigtig god størrelse og bevæger sig godt på isen, siger cheftræner Mark Pederson fra Esbjerg Energy i en pressemeddelelse.
  Ryan Martindale har spillet 207 kampe i American Hockey League og 70 i East Coast Hockey League, men er altså nu på vej til Vestjylland.
  - Som en følge af Mark Pedersons netværk, Energys sportslige succes, at Esbjerg altid har været et godt sted at komme til, samt dansk ishockeys enorme succes, er det blevet attraktivt at komme til Vestjylland. Samtidig er det også blevet mere interessant at komme til den danske Metal Liga, siger bestyrelsesmedlem Søren Mathiasen.
  